ब्रज बासी लाल
ब्रज बासी लाल (०२ मई १९२१ -- १० सितम्बर २०२२) भारत के पुरातत्त्वविद् थे। उन्होंने भारत के विभिन्न क्षेत्रों में अनेक पुरातात्विक स्थलों का अन्वेषण एवं उत्खनन किया था। उनको सन २००० में भारत सरकार ने विज्ञान एवं अभियांत्रिकी क्षेत्र में पद्म भूषण से सम्मानित किया था। सन 2021 में उन्हें भारत के दूसरे सर्वोच्च नागरिक पुरस्कार पद्म विभूषण से सम्मानित किया गया। ब्रजवासी लाल का जन्म १९२१ में झाँसी में हुआ था। उन्होंने इलाहाबाद विश्वविद्यालय से संस्कृत में स्नातकोत्तर की उपाधि प्राप्त की थी। अपनी पढ़ाई के बाद उन्होंने पुरातत्व में रुचि विकसित की और 1943 में, एक अनुभवी ब्रिटिश पुरातत्वविद्, मोर्टिमर व्हीलर के तहत खुदाई में ट्रेनी बन गए। यह खुदाई तक्षशिला से शुरू हुई और बाद में हड़प्पा जैसे स्थलों पर खत्म हुई। वे पचास से अधिक वर्षों तक पुरातत्वविद् के रूप में काम करते रहे थे। 1968 में उन्हें भारतीय पुरातत्व सर्वेक्षण का महानिदेशक नियुक्त किया गया जहाँ वे 1972 तक रहे। इसके बाद उन्होंने भारतीय उन्नत अध्ययन संस्थान, शिमला के निदेशक के रूप में भी कार्य किया। वे दिल्ली में रहते थे जहाँ पर उन्होंने अंतिम साँस ली। उनके तीन बेटे हैं। उनके सबसे बड़े बेटे राजेश लाल, एयर वाइस मार्शल, भारतीय वायु सेना से सेवानिवृत्त हैं। उनके दूसरे बेटे व्रजेश लाल और तीसरे राकेश लाल, लॉस एंजिल्स, कैलिफोर्निया में अपना व्यवसाय चलाते हैं। भारतीय प्रौद्योगिकी संस्थान, कानपुर में पुरातात्विक कार्यों से संबंधित विज्ञान एवं प्रौद्योगिकी में अनुसंधान को प्रोत्साहित करने के लिए एक पीठ की स्थापना की गयी है।